Тропарь, кондак и молитва общии
Собору новомучеников благочиния
Тропарь, глас 4:
Днесь светло красуется земля (имярек),/ прославляющи новомученики и исповедники своя,/ тии бо, даже до крове за Христа пострадаша/ и победныя венцы от Него прияша./ Темже радостне к ним возопиим:/ о, святии сродницы наши,/ молитеся о верою и любовию вас почитающих.
Кондак, глас 5:
[bookmark: _GoBack]Мученицы Твои, Господи,/ возжегше душевныя светильники своя,/ радостию изыдоша в сретение Тебе/ и ризы кровьми украсиша./ Темже в Чертозе Небеснем ныне водворяются/ и молятся о душах наших. 
Молитва
О, святии новомученицы и исповедницы земли (имярек), в годину лютых гонений за Христа пострадавшии, верность Ему даже до смерти сохранившии и венец жизни от Него приемшии!
Вы, во дни искушения тяжкаго, пришедшаго на Церковь Русскую от безбожных, мучения многоразличная и лютую смерть претерпевше, любовь ко Господу и образ непостыднаго упования на Него мужественно явили есте. И ныне, в раи сладости наслаждающеся, пред Престолом Божиим во славе предстоите и присно хвалу и ходатайство со ангелы и всеми святыми Триединому Богу возносите.
Сего ради мы, недостойнии, молим вас: умолите Господа сил, да утвердит Церковь Русскую непоколебиму в многомятежном мире сем, да возродит в земли нашей дух братолюбия и мира, и приведет нас, заблудших, к покаянию, да водворятся в душах наших мир, любовь и благоговение, да исполнятся уста наша непрестаннаго благодарения Спасителю нашему. Предстательством вашим святым да возродится во Отечестве нашем ревность о славе Божией и о всяком делании правды, да сподобимся присно с вами прославляти Единаго во Святей Троице истиннаго Бога, Отца и Сына и Святаго Духа во веки веков. Аминь.
